A Tanács 1692/73/EGK rendelete

(1973. június 25.)

az Európai Gazdasági Közösség és a Norvég Királyság között létrejött megállapodásban előírt védintézkedésekről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 113. cikkére,

tekintettel a Bizottság javaslatára,

mivel az Európai Gazdasági Közösség és a Norvég Királyság között 1973. május 14-én létrejött egy megállapodás Brüsszelben;

mivel az Európai Gazdasági Közösséget létrehozó szerződésben előírt védzáradékok végrehajtása során követendő eljárás magában a Szerződésben van meghatározva;

mivel másrészről a megállapodás 22-27. cikkében előírt védzáradékok és védintézkedések végrehajtására vonatkozó részletes szabályokat még meg kell határozni,

ELFOGADTA EZT A RENDELETET:

1. cikk

A Tanács a Szerződés 113. cikkében megállapított eljárásnak megfelelően határozhat úgy, hogy az Európai Gazdasági Közösség és a Norvég Királyság között létrejött megállapodás (továbbiakban: megállapodás) által megalapított Vegyes Bizottsághoz fordul azzal a céllal, hogy a megállapodás 22., 24., és 26. cikkében előírt intézkedéseket meghozza. Amennyiben szükséges, a Tanács ugyanezen eljárással összhangban fogadja el ezen intézkedéseket.

A Bizottság e célból saját kezdeményezésére vagy valamely tagállam kérelmére benyújthatja a szükséges javaslatokat.

2. cikk

(1) Abban az esetben, ha a gyakorlat igazolja a megállapodás 23. cikkében előírt intézkedések Közösség általi alkalmazását, úgy a Bizottság miután saját kezdeményezésére vagy valamely tagállam kérelmére megvizsgálta az esetet, eldönti, hogy az ilyen gyakorlat összeegyeztethető-e a megállapodással. Amennyiben szükséges, védintézkedések elfogadására vonatkozóan javaslatot tesz a Tanácsnak, amely a Szerződés 113. cikkében megállapított eljárásnak megfelelően határoz.

(2) Abban az esetben, ha a gyakorlat a védintézkedések Közösséggel szembeni alkalmazását eredményezi a megállapodás 23. cikke alapján, úgy a Bizottság az eset megvizsgálása után eldönti, hogy a gyakorlat összeegyeztethető-e a megállapodásban meghatározott elvekkel. Amennyiben szükséges, megfelelő ajánlásokat fogalmazhat meg.

3. cikk

Abban az esetben, ha a gyakorlat igazolja a megállapodás 25. cikkében előírt intézkedések Közösség általi alkalmazását, a 459/68/EGK rendeletben [1] megállapított eljárást kell alkalmazni.

4. cikk

(1) Amennyiben rendkívüli körülmények azonnali beavatkozást kívánnak a megállapodás 24. és 26. cikkében említett helyzetekben vagy az olyan exporttámogatások esetében, amelyeknek közvetlen és azonnali hatása van a kereskedelemre, a megállapodás 27. cikke (3) bekezdésének d) pontjában meghatározott védintézkedéseket lehet megtenni a következők szerint.

(2) A Bizottság saját kezdeményezésére vagy valamely tagállam kérelmére benyújthatja a szükséges javaslatokat, amelyekről a Tanács a Szerződés 113. cikkében megállapított eljárásnak megfelelően határoz.

(3) Az érintett tagállam bevezethet mennyiségi importkorlátozásokat, kivéve olyan exporttámogatások esetében, amelyek közvetlen és azonnali hatást gyakorolnak a kereskedelemre. Ezen intézkedésekről azonnal értesítenie kell a többi tagállamot és a Bizottságot.

A Bizottság az első albekezdésben említett értesítéssel kapcsolatban sürgősségi eljárással, és a 24. cikk esetében legfeljebb három munkanapon belül, illetve a 26. cikk esetében öt munkanapon belül határoz arról, hogy az intézkedéseket fenntartja, módosítja, vagy hatályon kívül helyezi.

Valamennyi tagállamot értesíteni kell a Bizottság határozatáról, ami haladéktalanul végrehajtandó.

A Bizottság határozatával kapcsolatban bármely tagállam a Tanácshoz fordulhat a határozatról szóló értesítés kézhezvételétől számított legfeljebb öt munkanapon belül a 24. cikk esetében, és tíz munkanapon belül 26. cikk esetében. A Tanácsnak haladéktalanul össze kell ülnie. A Tanács minősített többséggel módosíthatja vagy hatályon kívül helyezheti a Bizottság által hozott határozatot.

Ha valamely tagállam, amely e bekezdés értelmében hozott intézkedéseket, az üggyel a Tanácshoz fordul, a Bizottság határozatát fel kell függeszteni. A felfüggesztés hatálya a 24. cikk esetében tizenöt nappal, a 26. cikk esetében harminc nappal azt követően, hogy az üggyel a Tanácshoz fordultak, megszűnik, ha ez utóbbi ez idő alatt nem módosította vagy helyezte hatályon kívül a Bizottság határozatát.

E bekezdés végrehajtása során lehetőleg olyan intézkedéseket kell hozni, amelyek a közös piac működésében a legkevesebb zavart okozzák.

A Bizottság konzultációkat tart, mielőtt az érintett tagállam által e bekezdés végrehajtására vonatkozóan hozott rendelkezésekkel kapcsolatban meghozza a határozatát.

E konzultációk egy tanácsadó bizottságon belül történnek meg, amely az egyes tagállamok képviselőiből áll, és amelynek elnöke a Bizottság képviselője.

A bizottság akkor ülésezik, ha az elnöke összehívja. Ez utóbbi a lehető legrövidebb időn belül eljuttatja a tagállamoknak a megfelelő információkat.

5. cikk

E rendelet rendelkezései nem befolyásolják a Szerződésben, különösen annak 108. és 109. cikkében előírt védintézkedésnek az ott megállapított eljárásnak megfelelő végrehajtását.

6. cikk

A Vegyes Bizottságnak a Közösség által történő értesítése, a megállapodás 27. cikke (2) bekezdésében előírtak szerint, a Bizottság felelőssége.

7. cikk

1974. december 31-ig a Tanács – a Bizottság javaslata alapján minősített többséggel eljárva – határoz az e rendelettel kapcsolatban meghozandó módosításokról, különös tekintettel a 4. cikk (3) bekezdésére, ami a tapasztalatok fényében szükségesnek bizonyulhat a közös piac egysége veszélyeztetése kockázatának elkerülése érdekében.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1973. június 25-én.

a Tanács részéről

az elnök

R. Van Elslande

[1] HL L 93., 1968.4.17., 1. o.

--------------------------------------------------